A végrehajtó Bizottság határozata

(1993. december 14.)

az egységes vízumok meghosszabbításáról

(SCH/Com-ex (93)21)

A VÉGREHAJTÓ BIZOTTSÁG,

tekintettel a Schengeni Megállapodás végrehajtásáról szóló egyezmény 132. cikkére,

tekintettel a fent említett egyezmény 17. cikke (3) bekezdésének e) pontjára,

A KÖVETKEZŐKÉPPEN HATÁROZOTT:

Az egységes vízumokat az e határozathoz mellékelt dokumentumban meghatározott közös elveknek megfelelően lehet meghosszabbítani.

Párizs, 1993. december 14.

az elnök

A. Lamassoure

--------------------------------------------------

MELLÉKLET AZ EGYSÉGES VÍZUMOK MEGHOSSZABBÍTÁSÁRÓL

KÖZÖS ELVEK

1. A Végrehajtási Egyezmény 17. cikke (3) bekezdésének e) pontja előírja, hogy a Végrehajtó Bizottság hozza meg a szükséges határozatokat a vízumok meghosszabbítására vonatkozó feltételekről az összes Szerződő Fél érdekeinek figyelembevételével. Ez a rendelkezés a jogalapja az alábbi közös elveknek.

2. Egy vízum által biztosított tartózkodási időtartam akkor hosszabbítható meg, ha a vízum kiadása óta új tények merültek fel. Az előterjesztett vízum-meghosszabbítási kérelmeket megfelelően indokolni kell: különösen vis major, humanitárius, nyomós foglalkozási, illetve személyes okok fennállásával. A kérelmek semmilyen körülmények között sem vezethetnek a vízum céljának megváltoztatásához. Az illetékes közigazgatási hatóság joga annak megítélése, hogy a megadott ok indokolja-e a hosszabbítást.

3. A vízum meghosszabbítása sem vezethet 90 napot meghaladó tartózkodáshoz.

4. A vízumot a nemzeti eljárásoknak megfelelően kell meghosszabbítani.

5. Illetékes hatóságnak annak a Szerződő Félnek a hatósága minősül, amelynek területén a külföldi a kérelem benyújtásakor tartózkodik, még abban az esetben is, ha a kérelmező a hosszabbítási kérelem szerint egy másik Szerződő Fél területére fog utazni.

A szerződő államokban az alábbi közigazgatási hatóságok illetékesek a vízumok meghosszabbítására:

Franciaország: | prefektúrák (Párizsban a rendőrprefektúra). |

Spanyolország: | rendes útlevelek: "gobiernos civiles y por su delegación las comisarias de policía" (prefektúrák, illetve felhatalmazás útján a rendőrkapitányságok) diplomata- és szolgálati útlevelek: "Ministerio de Asuntos Exteriores" (Külügyminisztérium) |

Olaszország: | "Ufficio degli Stranieri (Questure Republica)" Idegenrendészeti Hivatal (az Olasz Köztársaság rendőrségének prefektúrái) |

Görögország: | "Υπεργειο Δημοσιας Ταξης (Γραφεια Αλλοδαπων)" (Közrendvédelmi Minisztérium – Idegenrendészeti Hivatal) |

Portugália: | "Serviço de Estrangeiros e Fronteiras Ministério da Administracão Interna" keretein belül (Belügyminisztérium Idegenrendészeti és Határügyi Hivatala) |

Németország: | "Ausländeramt der jeweiligen Stadt oder des Landkreises" (az adott város vagy közigazgatási körzet idegenrendészeti hivatala) |

Belgium: | rendes vízumok: "Gouvernements provinciaux" (tartományi kormányok); diplomata- és szolgálati útlevelek: "Ministère des Affaires Étrangères" (Külügyminisztérium) |

Hollandia: | rendes vízumok: "Hoofden van de plaatselijke politie" (helyi rendőrfőnökök) diplomata és szolgálati útlevelek: "Ministerie van Buitenlandse Zaken" (Külügyminisztérium) |

Luxemburg: | minden vízum: "Service des passeports et visas du Ministère des Affaires Étrangères (a Külügyminisztérum útlevél- és vízumosztálya)" |

6. Az egységes vízumok meghosszabbítása a nemzeti eljárásoktól függően új vízumbélyeg vagy bélyegző beillesztésével történik.

7. A vízum meghosszabbításáért díjat kell felszámítani.

8. Amennyiben a kérelmezők olyan kategóriába tartozó államok állampolgárai, amelyekre egy vagy több schengeni országban a központi hatóságok bevonásával történő konzultációs eljárás vonatkozik, vízumhosszabbítás továbbra is csak kivételes esetekben adható. Ha a vízumot meghosszabbították, értesíteni kell annak az országnak a központi hatóságait, amelynek konzuli képviselete a vízumot kiadta.

9. A vízumot meghosszabbító közigazgatási hatóság eltérő határozata hiányában a meghosszabbított vízum továbbra is egységes vízum marad, amely feljogosít minden olyan Szerződő Fél területére való beutazásra, amelyre a vízum a kiadáskor érvényes volt.

--------------------------------------------------